Den stadig svage vækst i samfundet, den lave rente og ikke mindst de kraftigt stigende krav om kapital, de voksende administrative byrder og behovet for bredere kompetencer, har fået Hals Sparekasse til, efter mere end 145 års selvstændighed, at blive en del af Sparekassen Vendsyssel. - Vi har valgt den løsning, der er bedst for lokalområdet, vores kunder og medarbejdere, og sikrer med sammenlægningen, at der er kompetent rådgivning og ekspedition i vores markedsområde i mange år frem, udtaler formanden for Hals Sparekasses bestyrelse Jens Højer. Sparekassen Vendsyssel har i gennem hele finanskrisen haft overskud, og den nye sammenlagte Sparekassen Vendsyssel, vil fortsat fremstå som et meget solidt pengeinstitut, som kunderne kan være trygge ved, og vil efter sammenlægningen have udsigt til endnu bedre driftsresultater. Skriver banken i en pressemeddelelse. Der bliver ikke nogen fyrringer i forbindelse med overtagelsen. Til gengæld bliver der en ekstra filial i lejede lokaler på Kastetvej i Aalborg.

Referat:
Hals Sparekasse med afdelinger i Hals og Vester Hassing fusionerer med Sparekassen Vendsyssel. Fusionen sker med tilbagevirkende kraft fra den 1. januar 2015.